Jette Gottlieb (EL), 2000-02-10:
Enhedslisten kan ikke støtte forslaget, selv om der naturligvis er nogle forslag iblandt, der kan bruges.
Jeg går ud fra, alle partier i princippet er tilhængere af, at plejehjemsbeboere behandles anstændigt, men det er jo ikke ensbetydende med, at de samme partier sørger for, at der er tilstrækkelige ressourcer til stede på plejehjemmene, til at det kan blive virkelighed.
Anstændig behandling betyder for os bl.a., at den bolig, man har på plejehjemmet, er så stor, at der er plads til både de fornødne hjælpemidler, sådan at plejepersonalet kan udføre deres arbejde optimalt, og også til den enkeltes personlige møbler og ejendele, så plejeboligen kan få det individuelle præg, som vi alle gerne vil have, vores hjem skal have.
Eksemplet med plejehjemmet i Give, hvor der ikke var plads til den ældres personlige møbler, var jo ikke et problem med Arbejdstilsynets krav, men derimod en uhyre ringe standard størrelsesmæssigt, og derfor bør der selvfølgelig være nogle regler for, hvor små boliger på plejehjem må være.
Anstændig behandling betyder for os også, at der skal være tilstrækkelige personalenormeringer, og at personalet har de nødvendige faglige kvalifikationer.
Men der skal ikke kun være tid til den basale pleje.
Der skal også være tid til den daglige sociale omsorg.
Der er behov for mere personale, hvis plejen og omsorgen skal være optimal.
Og det gælder også, uanset at vi har hørt eksempler på, at tingene foregår på en anden måde enkelte steder.
Anstændig behandling betyder for os også, at man skal have lov at have den daglige glæde det er at kunne lugte maden, mens den bliver tilberedt, og bagefter spise den sammen med de andre, måske selv få lov til at være med til at skrælle kartoflerne eller pynte lagkagen, hvis man kan.
Maden tilberedes i store centralkøkkener, fryses og varmes lokalt i særlige ovne.
Det forringer ikke ernæringsindholdet, men det fjerner glæden ved duften af hakkebøfferne og de nybagte boller.
En duft, der skærper appetitten hos de småtspisende ældre.
Men sådan nogle ting tager også tid, især hvis man ønsker, at de ældre skal være med til at deltage i arbejdet selv.
Anstændig behandling betyder også, at en selv og ens nærmeste sikres indflydelse på ens dagligdag.
Kan man ikke selv indgå aktivt i bestyrelser eller råd, fordi man er svækket fysisk eller mentalt, så har man måske pårørende, der gerne vil påtage sig det arbejde.
Det er helt i tidens ånd med forældre- og brugerbestyrelser.
Vi skal have det samme på pleje- og ældreområdet, det er klart.
Vil vi måle kvaliteten på et plejehjem, så er det vigtigt at vurdere, om personalet trives og bliver der længe, for er de glade for at arbejde der, så er der også en stor sandsynlighed for, at beboerne trives. Desuden betyder kontinuiteten ganske meget for den ældre.
Og man bør spørge beboerne - en del af dem kan godt ytre sig - og man bør spørge de pårørende.
En sådan løbende opfølgning af kvaliteten er sammen med et løbende tilsyn fra embedslægeinstitutionen en sikring af et fremskridt på de her områder.
Det gælder også plejehjemspersonalet.
Alt andet ville ikke alene være uanstændigt over for personalet, men også en trussel mod fagligheden og kvaliteten.
Enhedslisten kan altså ikke støtte de konkrete elementer
i forslaget, men vi vil meget gerne være med til initiativer, der højner kvaliteten på plejehjemmene.